ÅR A

**21. ALMINDELIGE SØNDAG**

P: Kære troende! Efter at Simon Peter - klippen - havde bekendt, at Jesus er Kristus, den levende Guds Søn, sagde Jesus: "På denne klippe vil jeg bygge min Kirke". Lad os bede:

1. At alle, som bekender troen på Jesus Kristus,

må blive bevaret i Kirken, som Kristus har oprettet.

Derom beder vi.

A: Herre, hør vor bøn.

2. At de, som har magt og myndighed i verden,

må søge det evige håb i Kirken,

som dødsrigets porte aldrig skal få magt over.

Derom beder vi.

A: Herre, hør vor bøn.

3. At alle, som er fortvivlede over deres egen synd,

må finde trøst og håb hos forvalterne af nøglemagten.

Derom beder vi.

A: Herre, hør vor bøn.

4. At vi, som her er samlet til gudstjeneste,

må holde fast ved troen på Jesus,

som Peter kaldte "Kristus, den levende Guds Søn".

Derom beder vi.

A: Herre, hør vor bøn.

P: Almægtige, evige Gud,

dine domme er uransagelige,

og din godhed, visdom og viden er uendelig.

Giv, at vi må stole på din Søns ord og løfter,

Han, som lever og råder fra evighed til evighed.

A: Amen.